Bórk (JoS/SN). Před lětomaj su w Bórku w gmejnje Sprjewiny Doł tradiciju wjesnych swjedźenjow wožiwili. Minjenu sobotu wotměchu tam nětko třeći tajki swjedźeń, štož je wobydlerjow runje tak zwjeseliło kaž jich hosći. Bjez dźiwa, zo bě stan popołdnju połny ludźi.
Kaž Sylvana Syckor z Bórkowskeho wjesneho kluba rozprawja, běštej so před třomi lětami wjesny a młodźinski klub zjednoćiłoj. Tak měješe organizacija wjesneho swjedźenja zaso dobry zakład. To zwjeseli tež tych, kotřiž běchu něhdy swjedźenje we wsy na nohi stajili, kaž 74lětnu Anneliesu Kranik. Wona bě za čas NDR wjesny klub sobu załožiła a bě na wšelkich swjedźenjach stajnje z burskim wikowanišćom zastupjena. Tež dźensa by rady pomhała, dyrbi pak strowoty dla krótšo stupać.
szl_Latn szl_Latn